זכויות להט"ב באסיה

זכויותיהם של לסביות, הומוסקסואלים, טרנסג'נדרים וביסקסואלים (להט"ב) באסיה הן מוגבלות מאוד ביחס לאזורים רבים אחרים בעולם.
מתוך 48 המדינות באסיה, הומוסקסואליות חוקית ב־26 מדינות בלבד, וב־2 מדינות נוספות היא חוקית רק בחלק מהמדינה. נוסף על כך, הומוסקסואליות חוקית בכל 3 הטריטוריות שבאסיה (אקרוטירי ודקליה, הונג קונג ומקאו) וכן ב־6 מתוך 7 המדינות שיש להן הכרה מוגבלת. לסביות חוקית ב־32 מדינות, ובמדינה אחת נוספת היא חוקית רק בחלק מהמדינה. כמו כן, לסביות חוקית בכל הטריטוריות שבאסיה וכן בכל המדינות שיש להן הכרה מוגבלת.
במספר מדינות שבהן משטר אסלאמי דתי מאוד קיים עונש מוות להומוסקסואלים: מדינות אלה הן איחוד האמירויות הערביות, איראן, ערב הסעודית, קטר, תימן, אפגניסטן וברוניי. באיראן וברצועת עזה הומוסקסואלים לעיתים מוצאים להורג ללא משפט. עונשים אחרים המקובלים בגין נטייה חד־מינית, ובגין הומוסקסואליות בפרט, הם קנסות, מאסר (לעיתים אף מאסר עולם) ובמספר מדינות מוסלמיות גם ענישה גופנית כגון מלקות, הצלפות ועינויים.
מבין מדינות אסיה החברות באומות המאוחדות, 11 מדינות חתמו בעד הצהרת האו"ם בדבר נטייה מינית וזהות מגדרית. 21 מדינות חתמו נגד ההצהרה, רובן המוחלט מדינות עם משטר אסלאמי דתי. 16 מדינות נמנעו.

הכרה בנישואים חד־מיניים ובזוגיות חד־מינית

נכון לשנת 2018, נישואים חד-מיניים אינם חוקיים באף אחת ממדינות אסיה, כולל המדינות שיש להן הכרה מוגבלת. עם זאת, נישואים חד־מיניים צפויים להיות חוקיים בטאיוואן החל מ־24 במאי 2019. בכך צפויה טאיוואן להפוך למדינה הראשונה (והיחידה עד כה) באסיה שמכירה בנישואים חד־מיניים ומבצעת אותם. ארמניה וישראל מכירות בנישואים חד־מיניים שבוצעו במדינה אחרת, אך אינן מבצעות אותם במדינה. ב־4 מדינות קיים איסור חוקתי על נישואים חד־מיניים: מדינות אלה הן אפגניסטן, קירגיזסטן, ארמניה ונגורנו קרבאך. מבין הטריטוריות שבאסיה, רק הטריטוריה הבריטית אקרוטירי ודקליה מתירה נישואים חד־מיניים.
קפריסין, ישראל וטאיוואן אינן מתירות נישואים חד־מיניים, אך מכירות בסוגים אחרים של שותפות. בישראל ישנה הכרה בנישואי חוזה.

אימוץ ילדים

נכון לשנת 2018, החוק אינו מתיר לזוגות חד־מיניים לאמץ ילדים במשותף באף אחת ממדינות אסיה, מלבד ישראל (החל משנת 2005).

שירות צבאי

מבין מדינות אסיה, כולל המדינות שיש להן הכרה מוגבלת, ב־10 מדינות החוק מתיר להומוסקסואלים וללסביות לשרת בצבא באופן גלוי, כלומר מבלי שייאלצו להסתיר את נטייתם המינית: מדינות אלה הן אזרבייג'ן, ארמניה, ישראל, נפאל, טאיוואן, יפן, מונגוליה, הפיליפינים, סינגפור ותאילנד. עם זאת, בארמניה היו להט"בים שפוטרו משירותם הצבאי בשל נטייתם המינית. כמו כן, בסינגפור הומוסקסואלים נדרשים לשרת בצבא בהתאם לנוהל גיוס חובה, אך הם אינם מורשים ללכת לבית הספר לקצינים או לשרת ביחידות רגישות.

הגנה מפני אפליה

מבין מדינות אסיה, כולל המדינות שיש להן הכרה מוגבלת, ב־6 מדינות החוק אוסר באופן מוחלט על אפליה על רקע נטייה מינית: מדינות אלה הן גאורגיה, קפריסין, קפריסין הצפונית, נפאל, ישראל ותאילנד. בנפאל האיסור על אפליה כזו מעוגן בחוקת המדינה. ב־3 מדינות נוספות החוק אוסר באופן חלקי על אפליה על רקע נטייה מינית: מדינות אלה הן טאיוואן, מונגוליה ומזרח טימור. ביפן ובפיליפינים החוק אוסר באופן חלקי על אפליה כזו בחלק מהמדינה בלבד. 
בכל הטריטוריות שבאסיה (אקרוטירי ודקליה, הונג קונג ומקאו) החוק אוסר באופן חלקי על אפליה על רקע נטייה מינית.

טרנסג'נדריות ושינוי מגדר

מבין מדינות אסיה, כולל המדינות שיש להן הכרה מוגבלת, 25 מדינות מתירות לטרנסג'נדרים לשנות את מגדרם החוקי (ראו בטבלה שלמטה). נוסף על מדינות אלה, בהודו ישנה הכרה ב"מגדר שלישי" בקרלה ובטאמיל נאדו בלבד, וביפן רק מי שאין לו ילד מתחת לגיל 20 מורשה לעבור ניתוח לשינוי מין, הדרוש לצורך הכרה בשינוי המגדר.